Nenad Kecmanović

**Nenad Kecmanović** (Sarajevo, 9. septembar 1947) je jugoslovenski i bosanskohercegovački politikolog, politički analitičar, sociolog, doktor i profesor političkih nauka, publicista, te član Senata Republike Srpske.

## Život
Rođen je 9. septembra 1947. Nakon gimnazije je studirao pravo, filozofiju, sociologiju i političke nauke na 
Univerzitetu u Sarajevu. Sociologiju je diplomirao 1971. kao student generacije, a politikologiju 1973. godine, nakon čega je radio kao asistent Fakulteta političkih nauka u Sarajevu. Doktorirao je na temu *Konvergencija političkih sistema* 1975. godine.

Živio je u Sarajevu do raspada Jugoslavije, nakon čega prelazi da živi u Beograd. Oženjen je, ima dvoje dece, sina Vladimira i kćerku Tijanu. Njegov sin Vladimir Kecmanović je srpski književnik.

## Akademska karijera

Za docenta na Fakultetu političkih nauka je izabran 1976, za vanrednog profesora 1979. i za redovnog profesora 1984. godine. Do raspada Jugoslavije je bio redovni profesor političkih nauka i dekan Fakulteta političkih nauka u Sarajevu. Bio je rektor Univerziteta u Sarajevu od 1988. do raspada Jugoslavije. Godine 1991. dobija počasni doktorat Univerziteta u Mičigenu.

Nakon raspada Jugoslavije napušta pozicije u Sarajevu i prelazi u Beograd gde je radio kao profesor na Fakultetu za menadžment Braća Karić, i na Učiteljskom fakultetu. Kasnije postaje redovni profesor i šef Odeljenja za politikologiju Fakulteta političkih nauka Univerziteta u Beogradu, gde je penzionisan 2012. godine  Kao redovni profesor radi na Univerzitetu u Istočnom Sarajevu, a kao redovni profesor i dekan na Univerzitetu u Banjaluci.

Predavao je na postdiplomskim studijama univerziteta u Beogradu, Zagrebu, Ljubljani, Skoplju, Novom Sadu i Sarajevu, te gostovao na univerzitetima u Austriji, Mađarskoj, Poljskoj, Sudanu, SAD...

Na poziciju eksperta Evropskog centra za mir i razvoj Ujedinjenih nacija u Parizu je izabran 1998, a 2006. postaje član Ruske akademije političkih nauka u Moskvi.

## Politička karijera
Početkom devedesetih je na posljednjim izborima na osnovu najvećeg broja glasova izabran za člana Predsedništva Jugoslavije, a sa tog položaja je odmah smenjen posredstvom Službe državne bezbednosti pod izgovorom „nedovoljne bezbednosne kulture“. Od strane muslimanskog političkog rukovodstva na čelu sa Raifom Dizdarevićem je optužen da je „engleski špijun“.

U vreme političkog pluralizma u Jugoslaviji 1990. godine, u Sarajevu osniva Savez reformskih snaga Jugoslavije čiji je bio predsednik do 1992. bio je ratni član Predsjedništva Bosne i Hercegovine iz reda srpskog naroda, do jula 1992 godine, kada je napustio politiku.

Član je Senata Republike Srpske od 1. septembra 1996, a 2009. je ponovo izabran na poziciju senatora Republike Srpske.

Od 2001. do 2004. je član Glavnog odbora i Političkog saveta Demokratskog centra u Beogradu.

## Publicistička delatnost
Jedno vreme je radio kao urednik Radio televizije Republike Srpske. Radio je i kao urednik časopisa za društvenu teoriju „Ideje“, „Opredjeljenja“, „Dijalog“ i „Lica“, te kao dopisnik političkog nedeljnika NIN.

## Dela
* *Ideologija i istina* (1977)
* *Politika u kritičkom ogledalu* (1986)
* *Izbor pojmova iz opšte politikologije* (1987) 
* *Demokratija i centralizam* (1988) 
* *Enciklopedijski rječnik politikoloških pojmova*, 
* *Sociologija obrazovanja*, 
* *Dometi demokratije* (2005)
* *Nemoguća država* (2008)
* *Politika, država i moć* (2009) 
* *Koncepti i problemi u političkoj teoriji* (2009)

## Povezano
* Senat Republike Srpske

## Vanjske veze
* Radio televizija Republike Srpske: Razgovor, gost: Nenad Kecmanović 19. 11. 2010. 
* Radio televizija Republike Srpske: Senatori Poplašen, Radišić i Milovanović 20. 4. 2009. 
* Antić. org: Intervju: Prof. dr Nenad Kecmanović, politički analitičar 28. 8. 2007. 
* Fakultet političkih nauka Univerziteta u Beogradu: Redovni profesori  
* Filozofski fakultet Univerziteta u Istočnom Sarajevu: Redovni profesori 
* Fakultet političkih nauka Univerziteta u Banjoj Luci: Redovni profesori 
* SAČUVANO OD ZABORAVA: O DRŽAVNOJ BEZBEDNOSTI-devetnaesti deo 
* RTR Srpske: Kecmanović: Cilj Bošnjaka nije jedinstvena BiH, 22. 2. 2011. 
* Radio-televizija Republike Srpske: Intervju: Nenad Kecmanović, 20. 4. 2012. 

## Reference